ร้านกับข้าวกับปลาถือเป็นจุดรวมพลคนทำงานออฟฟิซในช่วงเที่ยง คนแยะทีเดียว พอๆ กับร้านข้างๆ greyhound cafe แต่ถ้าพูดถึงร้านนี้ ขอบอกว่ามีเมนูให้เลือกหลากหลายมาก เยอะมากจนเลือกไม่ถูก เลยต้องอาศัยรูปภาพที่เขาแปะเอาไว้ด้านหน้า เพราะไม่มีเวลาในการศึกษาตำราอาหารเล่มหนาเตอะ

มื้อนี้กะจะกินเบาๆ เพราะเดี๋ยวจะไปต่อของหวานที่ฝั่งตรงข้าม แต่ไฉนสั่งไปสั่งมา ปาเข้าไป 5 เมนูสำหรับ 2 คน เริ่มต้นด้วย

- ปอเปี๊ยะซิการ์สอดใส้แฮมชีส (130 บาท) หน้าตาก็คล้ายขลุ่ยปูของบางร้าน ความเด็ดของมันคือเวลากินแล้วน้ำชีสมันจะเยิ้มทะลักออกมาเลยทีเดียวเชียว เหมาะสำหรับการการทานเล่นเป็นยิ่งนัก

- แกงชักส้มปลาเห็ดเข็มทอง (185 บาท) เกิดมาจากท้องพ่อท้องแม่ เพิ่งจะเคยได้ยินเมนูนี้ รสชาติมันคล้ายแกงส้ม ผสมแกงเหลือง และ แกงเลียง รสชาติเผ็ดร้อนจนเหงื่อซิบเลย แต่ถือเป็นเมนูสุขภาพที่อร่อยจานนึง

- แกงปูใบชะพลู (380 บาท) เมนูนี้ไม่เบาเลยทีเดียว ทำให้คิดถึงร้านระย้าที่ภูเก็ตขึ้นมาเลยทันทีที่เห็นเนื้อปูก้อนล่ำๆ รสชาติจะออกแนวแกงเผ็ดที่ราดกับขนมจีนน้ำยาปูแบบปักษ์ใต้ มันจะเค็มๆ เผ็ดๆ นิดนึง แต่โดยส่วนตัวพอเป็นน้ำยาปู ผมชอบให้มีออกรสหวานมากกว่า ใครที่ชอบกินรสจัดอาจจะชอบจานนี้

- เส้นหมี่ผัดกระเฉดกุ้ง (180 บาท) สั่งจานนี้แล้วนึกถึงครัวเจ๊ง้อ ซึ่งทำได้อร่อยกว่ามาก ที่นี่จะออกแนวรสเผ็ดหวาน สีออกแดงๆ ไม่คิดว่าจะเป็นสีมันกุ้งอย่างเดียว อาจใส่ซอสพริกลงไปผสมด้วย ยังยืนยันว่าที่ครัวเจ๊ง้ออร่อยสุด

- เซ็ตข้าวผัดน้ำพริกกะปิกุ้งเสียบ + ไข่ยางมะตูม ​(160 บาท) เหมือนเป็นเมนูปิดท้ายที่เล่นเอาอิ่มจุกเลยทีเดียว เซ็ตนี้จัดวางได้น่าทาน แต่สิ่งที่ทำให้เฟลคือ ข้าวผัดไปผัดมาจนแฉะและเละมาก ทำให้อรรถรสของการกินข้าวผัด/คลุกน้ำพริกลดลงไปกึ่งนึง

กินไป 2 คน หมดไปเกือบ 1,200 บาท พระเจ้าจอร์จ นี่เราทำอะไรไปนี่กับอาหารมื้อเที่ยวแบบเบาๆ ยอมรับว่ามื้อนี้สั่งมากไป เลือกเมนูที่ยังไม่โดนใจนัก แต่ดูจากเมนูรวมๆ ร้านนี้สาขานี้น่าจะทำได้อร่อยกว่าสาขาอื่น มื้อหน้าคงได้หันกลับมากินข้าวแกงข้างทางอีกครั้งหลังจากวู่วามจนได้เรื่อง